Kwaksalwer in Noordwes vasgetrekFoto: DarkoStojanovic/Pixabay.com Lt. Robert Netshiunda, woordvoerder van die Valke, het gesê Lawrence Tebogo Matheatau (28) is Maandag by ŉ mediese praktyk in Klerksdorp in Noordwes vasgetrek. Volgens Netshiunda het Matheatau in Desember verlede jaar ŉ dokter by ŉ praktyk in die Jouberton buite Klerksdorp genader en voorgestel dat hulle ŉ samewerkingsooreenkoms aangaan om saam pasiënte by die mediese praktyk te behandel. ŉ Kontrak waarvolgens Matheatau elke maand R25 000 vir die praktyk sou inbring, is onderteken en hy het op 9 Desember pasiënte begin behandel. “Die praktyk-eienaar het egter agterdogtig geraak toe Matheatau vrae gevra het wat enige gekwalifiseerde dokter maklik behoort te weet,” het Netshiunda gesê. “Hy het die Valke gekontak en ŉ ondersoek is van stapel gestuur.” Nadat die Raad van Gesondheid bevestig het dat Matheatau nie as ŉ praktiserende mediese dokter by hulle geregistreer is nie en dat sy praktyknommer vervals is, het die Valke hom by die praktyk besoek en is hy in hegtenis geneem. Hy sal op 10 Februarie weer in die hof verskyn op aanklag van bedrog.